Щыгъуэ-щIэж махуэм зыхуагъэхьэзыр
КъБР-м и Iэтащхьэм и Администрацэм и УнафэщI Къуэдзокъуэ Мухьэмэд деж дыгъуа-сэ щызэхэтащ Урыс-Кавказ зауэр зэриухрэ илъэси 152-рэ зэрырикъур егъэкIуэкIынымкIэ КъызэгъэпэщакIуэ гупым хэтхэм я зэIущIэ.
Накъыгъэм и 20 — 21 махуэхэм Налшык къалэ щекIуэкIыну дауэдапщэхэр къызэгъэпэща зэрыхъунум теухуауэ зэIущIэм къыщыпсэлъащ КъБР-м и Правительствэм и УнафэщIым и къуэдзэ Битокъу Владимир, министрхэу Къумахуэ МухьэдинрэКъуэшрокъуэ Залымрэ, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, Дунейпсо Адыгэ Хасэм и президент Сэхъурокъуэ Хьэутий, Къэбэрдей Адыгэ Хасэм и тхьэмадэ ХьэфIыцIэ Мухьэмэд сымэ, нэгъуэщIхэри.
КъызэгъэпэщакIуэ гупым хэтхэм и гугъу ящIащ накъыгъэм и 21-м и пэ къихуэу республикэм щекIуэкIыну Iуэхугъуэхэми. Дунейпсо Адыгэ Хасэр къызэрызэрагъэпэщрэ дызэрыт мазэм и 19-м илъэс 25-рэ зэрырикъум ипкъ иткIэ, а махуэ дыдэм ДАХ-м и IуэхущIапIэм щекIуэкIынущ «Лъэпкъ зэхущытыкIэхэр егъэфIэкIуэнымрэ лъэпкъ щэнхабзэм зегъэужьынымрэ» щIэныгъэ конференцыр. А Iуэхум ехьэлIауэ щытынущ «Адыгэ псалъэм» и къыдэкIыгъуэ щхьэхуэри.
Налшык, Мейкъуапэ, Черкесск адыгэбзэкIэ къыщыдэкI газетхэм я редакцэхэм ягъэхьэзыр номер зэхэт, республикищми я телевиденэхэм, радиом къатынущ Щыгъуэ-щIэж махуэм теухуа нэтынхэр.
КъызэгъэпэщакIуэ гупым и къыкIэлъыкIуэ зэIущIэр накъыгъэм и 13-м екIуэкIынущ.
НэщIэпыджэ Замирэ.
